J. Pataky, poslanec: (2003-10-23):
Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 356/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky. Národná rada Slovenskej republiky uznesením č. 439 z 10. septembra 2003 pridelila vládny návrh zákona o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (tlač 302) na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre obranu a bezpečnosť ako gestorskému. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. Výbor Národnej rady Slovenskej republiky pre sociálne veci a bývanie súhlasil s vládnym návrhom zákona a odporučil Národnej rade Slovenskej republiky návrh zákona schváliť bez pripomienok. Ostatné výbory Národnej rady Slovenskej republiky, ktoré rokovali o tomto návrhu, vo svojich uznesenia súhlasili s predmetným vládnym návrhom zákona a odporučili Národnej rade Slovenskej republiky vládny návrh zákona schváliť s týmito pripomienkami, a to štyri pripomienky sú obsiahnuté v tlači 302a, táto spoločná správa vám bola doručená. Gestorský výbor odporúča o pozmeňujúcich a doplňujúcich návrhoch hlasovať takto: spoločne o bodoch 1, 2, 3 a 4, tieto schváliť. Gestorský výbor na základe stanovísk výborov k vládnemu návrhu zákona o vojnových veteránoch a doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov vyjadrených v ich uzneseniach uvedených pod bodom III tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky predmetný návrh zákona schváliť v znení schválených pozmeňujúcich a doplňujúcich návrhov prednesených v rozprave. Spoločná správa výborov Národnej rady Slovenskej republiky k vládnemu návrhu zákona o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre obranu a bezpečnosť č. 143 na svojej 23. schôdzi. Prosím, pani podpredsedníčka, aby ste otvorili rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu v druhom čítaní. Písomne nemám žiadnu prihlášku. Ústne pani poslankyňa Bollová. Uzatváram možnosť hlásiť sa ústne do rozpravy. Pani poslankyňa Bollová, nech sa páči. D. Bollová, poslankyňa: Ďakujem pekne za slovo, pani podpredsedníčka. Vážený pán minister, vážený pán spoločný spravodajca, dámy a páni, dovoľte, aby som predniesla krátky pozmeňujúci návrh aj s informáciou, resp. dôvodom, prečo som sa ho rozhodla podať. V prvom rade by som chcela poprosiť o ospravedlnenie, v mojom pozmeňujúcom návrhu v druhom riadku vznikla preklepová chyba. Je tam napísané, že je to „o a sociálnom“ zabezpečení, má byť „a o sociálnom“, skrátka, sú tam prehodené písmenká „o“ a „a“, vzniklo to nie mojou vinou. K tomuto pozmeňujúcemu návrhu som dospela z jednoduchého dôvodu. Prosím, keby ste si ho vypočuli. Zákon o vojnových veteránoch je skutočne už veľmi potrebný. Ale nezdá sa nám logické a ani celkom ľudsky spravodlivé, aby tak, ako bol navrhnutý zákon, bol prijatý z toho dôvodu, že všetci účastníci bojov v minulosti a účastníci operácií dnes sú zahrnutí do jednej kategórie. Myslíme si totiž, že účasť šesť rokov na frontoch 2. svetovej vojny, či na východnom fronte, či na západnom, či účasť našich letcov, či účasť v občianskej vojne v Španielsku a tak ďalej je neporovnateľná s účasťou terajších našich príslušníkov ozbrojených síl v mierových misiách v zahraničí, už len z toho dôvodu, že títo ľudia za to dostávajú mzdu, po prvé. A po druhé preto, že ich pôsobenie je časovo krátko ohraničené a často ani neprichádzajú do styku s nejakými priamymi bojovými operáciami. Myslíme si, že tieto dve kategórie vojakov treba oddeliť. A preto som podala pozmeňujúci návrh, ktorý, prosím, keby ste si ho pozreli, doplňuje tých vojnových veteránov v minulosti o účastníkov bojov po 8. máji 1945, ktorí sa zúčastnili na likvidácii záškodníckych skupín benderovcov, hlavne na východnom Slovensku. Tam na tých bolo zabudnuté. A zvláštne písm. d) v § 2 ods. 2 hovorí o týchto nových veteránoch toto: „V osobitných prípadoch s prihliadnutím na profesionálny výkon služby za mzdu možno postavenie vojnového veterána priznať osobe, ktorá aspoň 90 dní vykonávala vojenskú službu mimo územia Slovenskej republiky ako príslušník ozbrojených síl Slovenskej republiky alebo ako príslušník ozbrojených síl štátov, ktorých právnym nástupcom je Slovenská republika, a to v rámci mierových pozorovateľských misií, vojenských operácií alebo v rámci plnenia záväzku z Medzinárodnej zmluvy o spoločnej obrane proti napadnutiu a v dôsledku plnenia služobných povinností utrpela ťažkú ujmu na zdraví.“ Títo ľudia podľa tohto pozmeňujúceho návrhu by mali dostať tiež štatút vojnového veterána a mali by byť zvýhodnení potom pri poskytovaní rôznych služieb a privilégií. Dovolím si upozorniť, že aj gestorský výbor, t. j. výbor obrany, odporúča predmetný vládny návrh zákona schváliť v znení schválených pozmeňujúcich a doplňujúcich návrhov prednesených v rozprave. V rozprave prednášam teda tento pozmeňujúci návrh a prosím vás, aby ste si ho pozreli ešte raz pozorne a aby ste ho podporili. Ďakujem vám vopred. Z. Martináková, podpredsedníčka NR SR: Ďakujem. Faktické poznámky. Pán poslanec Šimko, faktická poznámka? Tak najskôr pán poslanec Hrdlička, faktická poznámka, nech sa páči. J. Hrdlička, poslanec: Ďakujem pekne, pani predsedajúca, za slovo. Ja by som chcel len vyjadriť podporu a zároveň požiadať naozaj o podporu pre to, čo uviedla, teda pre pozmeňujúci návrh pani poslankyne Bollovej. A zároveň by som sa chcel vyjadriť k jej štvrtému bodu v pozmeňujúcom návrhu, kde hovorí o osobách, ktoré sa zúčastnili bojov proti záškodníckym skupinám, banderovcom, kde si treba uvedomiť, že naozaj tieto skupiny vykonávali činnosť dobrovoľne alebo na základe rozkazu a uvedené činnosti boli rizikom porovnateľné s bojovou situáciou. Treba si uvedomiť, že bezprostredne nadväzovali na 2. svetovú vojnu a je možné ich považovať za pokračovanie boja za oslobodenie samotnej Česko-slovenskej republiky. Len pre zaujímavosť a aj na potvrdenie toho, čo pani poslankyňa Bollová spomenula, by som chcel spomenúť, že nasadenie proti banderovcom bolo ponímané ako služba v poli so všetkým zabezpečením a dôsledkami a že celkový počet vyznamenaných za pôsobenie na teritóriu Slovenskej republiky bolo 115 osôb a z toho 17 účastníkov bolo vyznamenaných Československým vojnovým krížom z roku 1939, ktorý bol udeľovaný práve za vojnové akcie, čo je dôkazom toho, že naozaj je možné i týchto príslušníkov týchto skupín, ktoré bojovali proti banderovcom, začleniť pod ten pojem vojnový veterán so všetkým, čo k tomu patrí. Tak ešte raz ďakujem pani poslankyni za pozmeňujúci návrh a naozaj vás aj ja žiadam o podporu jej pozmeňujúceho návrhu. Ďakujem pekne. Z. Martináková, podpredsedníčka NR SR: Pán poslanec Šimko – faktická poznámka, Šimko Ivan.